ཁ་ཅིག་གིས་འཛམ་བུ་གླིང་དུ་སྐད་ཡིག་འདི་འདྲ་མང་པོ་ཞིག་ཡོད་པས་རེ་གཉིས་ནུབ་པར་གྱུར་ཡང་གྱོང་གུད་ཐེབས་དོགས་མེད་ལ།ལོ་རྒྱུས་ཀྱི་འཕེལ་རིམ་ཁྲོད་དུ་སྐད་ཡིག་ཤིན་ཏུ་མང་པོ་ཉམས་ཤིང་རྒུད་ཀྱང་མིའི་རིགས་སྔར་བཞིན་འཚོ་གཞེས་བྱེད་ཐུབ་པར་སྨྲ།དེ་ཡང་བདེན་ཏེ།སྐད་ཡིག་རེ་གཉིས་བརླག་པས་མིའི་རིགས་དེ་མ་ཐག་ཏུ་ནུབ་པར་མི་འགྱུར།ཡིན་ནའང་།འུ་ཅག་གིས་ངེས་དགོས་པ་ལ་སྐད་ཡིག་གི་སྐྱེ་འཆིས་མིའི་རིགས་ཀྱི་ཤེས་རིག་གི་སྣ་མང་རང་བཞིན་ལ་ཤན་ཤུགས་ངེས་ཅན་ཐེབས་ཏེ།སྐད་དང་ཡི་གེ་ནི་ཤེས་རིག་གང་གི་རྟེན་གཞི་དང་གྲུབ་ཆ་གཙོ་བོ་ཡིན་ལ།སྐད་ཡིག་དང་ཤེས་རིག་ནི་གཅིག་ལ་གཅིག་བརྟེན་དུ་ཡོད་པས་སྐད་ཡིག་ཉམས་པས་དེ་ལ་བརྟེན་པའི་ཤེས་རིག་དང་མི་རིགས་ཀྱང་ནུབ་པར་འགྱུར་རོ།།